text:
Anhte Jinghpaw Ni A Ringchying Ai Shawa Majan
- In Sawk Madun Laika
- Last Updated on 08 February 2012
- By Hkringmudan Chyalai
- Hits: 3106
A. Gahpaw
Moi prat hta Jinghpaw ni majan hpan amyu myu gasat wa sai. Daini hta, langai, ginru ginsa la ni woi awn ai majan, gumchying du ni baw ai majan gaw lamu ga makawp maga, maden jat masing lai rai nga ai. Nam na hkanghkyi, sharaw, ugan zawn kadai mung tinang a daru magam, ahna, kawng shadap nna kaga ni hpe shangap matsut kau ai lachyum mung rai nga ai. Dai majaw, tinang a shara, ahkang aya, sari sadang, lamu ga shara hkra wa ai hte gaw majan hte shangang shakang la wa sai. Lam mi gaw dai aten hta teng sha Waja Du ni tatut kaup dang la kau ai lam hta sha madung rai nga ai. Lahkawng, kaga amyu kaba a “shangun ma; shawng si gwiran” lai hte Myen Hkaw Hkam ni a mayam hpyen la, Japan, Inglik, Amerikan ni a mayam, shangun ma hpyen la tai rai “kaga ni a yi hkyen nchyang” tai lai wa sai.
Anhte amyu yawng a matu marai langai, wuhpawng langai, ningbaw langai, karum la ai ni langai ngai hpe kam nna majan matut gasat na i? KIO/A woi ai mung rawt malan chying hkrawng gaw tsan ban ka-ang hkup jan wa sai. Masha shagu gaw ndai majan hta lai langai n rai langai hku lawm nga ai hpe, rawt malan mungga hta, “hpyen masa hte mung masa lahkawng kapyawn ai… mung shawa majan” re nga sai. Shaloi, KIO asuya hte mung shawa gaw arau majan lata gindun let Mungdan hte Amyu sha ni hpe shalawt lu ai bandung de du hkra kaning rai matut gasat sa ra ai hpe “ringchying majan lai” hte rai na hpe tang dan ai.
B. Daini na KIA Majan A Lachyum
Ndai lang na KIA a majan gaw “mung shawa a ninghkap majan re” nga 2012 ning na KIO tinggyang up a 52 ladu hkrum rawt malan mungga hta mu lu ai. Lai wa sai shata man 10 praw 11 ya shani Mitch McCornnell wa a lawu rapdaw de tang ai labau sumtang hta KIA majan hpe “Jinghpaw majan”ngu shagrau wa sai. Dai hpe 101 American Jinghpaw Rangers ni a Japan gasat ai hpe shachyaw nhtawm “KIA woi awn ai majan hpe Jinghpaw Shawa Yawng a majan” re nga shagrau da nga ai. Ndai majan gaw “shawa yawng shakut dingkren ai, lai amyu myu hte shawnglawm ai majan rai nga ai hpe mu sai. Myen amyu ni chyawm gaw KIA ni a majan, Jinghpaw shawa yawng hpe gawng malai n re ai, KIA woi ai dinglai amyu tsaw majan nga mara shagun nga ai. Miwa ni a maga gaw “u shat dan pa kashun ai majan” rai nga ai lai re. Laknak lang uhpung law law hta KIA hpe sha she madung gasat ai, mungdan ting a hpyen n’gun laba hte matut manoi gasat nga ai hpe yu yang gaw Myen Hpyendap a hkrak gran da ai masing kaba hte maren gasat ai majan re hpe mu lu ai. Rai yang, daini mungkan a ringchying ai hpyen masa lai hku nna jep joi yu dat ai shaloi, langai, ndai majan gaw “Jinghpaw Shawa Yawng shanglawm ai majan” rai nga ai hpe mungdan kata hte shinggan na masat ya nga ma ai.
Madi madun na lam gaw hpyen shang ai mung shawa hpyen hpung, mung shawa kanawn mazum hpung, majan hta share ai hte asak apnawng ai gaw mung shawa hpyen hpung na ni grau law sai. Lahkawng, ngam ai num ma hte gumgai dingla ni daini na KIO/A a mung masa polisi hpe chyena nhtawm me ra ai lam shagu hta n ningdang, n ninghkap ai hta n ga, arau lata gindun nga ai gaw daini du hkra re. Gashadawn, hpyen yen hkawm ai nan mung mung masa majan rai nga ai. Shanhte ni shawnglam na hpyen la ni hte maren yak hkak jamjau, katsi kahtet, kawsi ket, machyi makaw hkam nga ma ai. Masum, Jinghpaw hpung shawa mung n hkrit n tsang tara shang ja ja akyu hpyi ya nga ai. Mali, Jinghpaw wuhpawng shagu na ni mung myit n-gun, yu-ngwi, ja gumhpraw hte ndai majan hta karum madi shadaw ya nga ai. Manga, maigan mungdan nga Jinghpaw ni mung anhte a hpyen masa, mung masa lam a matu jagumhpraw, hpaji jaw, ninggun madun, tatut hkum nan hpe karum madi shadaw nga ai.
Kru, laklai dik ai lam gaw tengman rap ra ai democracy manu hta shatai nhtawm hpyen yen ni hpe Mungkan Wunpawng Hpung Ginjaw, UNHCR kaw nna tara shang nan sawk sagawn nhtawm hpyen yen tsin yam ni hpe karum nga ai. Sanit, jet ai munghpawm gawde na Jinghpaw ahkyak dik rai nga ai hpe mu mada ai Myen mung amyu baw ni mung karum nga ai. Ndai lam ni hpe yu ai shaloi gaw KIO/A a mung masa hte hpyen masa majan hpe madi shadaw ai ngu ai lachyum mung rai nga ai. Maga mi gaw hpyen dap tek Thein Sein asuya a n hkru ai mung masa maw lanyet hte tatut hpyen ladat hpe n ra ai, ninghkap ai lam rai nga ai. Maga mi gaw, Jinghpaw (Kachin) amyu yawng hpe lakawn, madi shadaw, pawn ba, karum shingtau, sharawt la, ninggun jaw, sai ninghtan rap ra nga ai lam rai nga ai. Jinghpaw amyu ni htum mat na hpe kadai mung n ra ai lachyum rai nga ai.
Bai ahkyak dik ai lam langai gaw anhte Jinghpaw Wunpawng shani myit mada shara n nga ai aten, Karai Kasang hpang de, tengman ai asak hkye ai mung masa de gwi gwi dawdan let kayin wa ai majaw, mungkan hta amyu kaba langai hku nna anhte Jinghpaw ni hpe matsan dum shadan shadawng la nga ai rai nga ai. Tengman ai majan gaw shawa madi shadaw ai majan rai nga ai. Tengman ai majan gasat poi shang lu ai lachyum gaw Jinghpaw amyu ni kaja wa Karai Kasang jai lang ai lakung lakap, Karai Kasang Shaprat la ai amyu rai nga ai hpe sakse-lamik kumla law law hte shanang shakang ya nga ai. Dai gaw Jinghpaw Mungdan (United Kachinland) gaw Karai Kasang Sharawng Awng ai lam hte sai ninghtan nga nna Karai Kasang sharawng awng myit up grin nga na matu rai nga ai. Dai ndai majan gaw asak si wa nga ai, Jinghpaw Mungdan, Jinghpaw amyu a asak hpe hkye mawai la ai CHYEJU WUNLI MAJAN POI nan she rai nga ai.
Shaloi matut nna anhte daini na KIA/O a hpyen masa hte mung masa majan gaw kaning rai tatut “Jinghpaw Mungdan hte Jinghpaw Shawa a Majan” dingyang rai nga ai hpe shen dinglik tang dan nngai.
C. Shawa a Ringchying Majan Gasat Lai
Ndai majan gaw shinggyim mung masa hpungtang hpaji jasat jasa hku rai yang gaw “ringchying amyu ni a majan,” dai gaw hpaw zai sat lawat hpe shading sharai, gasat ai ga re. Dai majaw ndai majan hta:-
1. Jinghpaw shawa a shinggyim prat pra atsam ningja mung rai nga ai (the quality of social life itself). Ndai majan gaw mung shawa a atsam ningja hpe shapraw shadan na ahkaw ahkang jaw ai majaw daini du hkra padang hkrun lam hta tsap share lu nga ai re. Hpyen masa hta sha n rai mung masa hta mung Jinghpaw shawa a ningja hpe lai amyu myu hte shadan shadawng na ginjang shabyin ya ra ai. Dai nan mung shawa majan lai rai nga ai. Ya du hkra mung masa galaw na shawa gaw naw hkrit let, lagu lagrim rai htinggrum kata na gamung hku she rai taw nga ai. Dai she hkrit hpa re.
2. Dai hpe Micheal Novak gaw laisa hte rawt jat ai asuya hte mung shawa a shawang ninggun hpe gindai shara tawn nhtawm, dai hpe “kanu mungdan” a amu lamang law law hte padang hkam la lu ai lakung lakap lata ni rai nga ai. Kade n na yang United Kachinland Federal Government hpe KIO woi awn nhtawm hpaw ninghtan ra mali ai. Raitim, dai hkum tsup sai n rai. Jinghpaw shawa a shawang sakjaw ninggun hte she kapyawn nhtawm ANHTE MUNGDAN a padang hpe tut mahkyu la na rai nga ai. Shawa a shawang ninggun hte asuya gaw “hka hte nga, madu jan madu wa” zawn ahkyak nga ai.
3. Anhte hta daini du hkra Federal snr Awmdawm mungdan de ga nga ai raitim langai ngai wa jaw ya, ahkaw ahkang masat, ‘maw’ nga jaw na hpe sha shawa gaw naw ala nga ai kumla re. Daini na prat gaw “madu uphkang la ai jasat hpe masat gyin gin sat la ra ai.” Dai gaw mung shawa kasi gaw shinggyim sari sadang hte mahkri shawn nga ra ai. Ringchying ai shinggyim lailen sari sadang hte nga ai mung shawa gaw sari sadang hpring ai “madu uphkang asuya” hpe mung gyin shaprat ya lu nga ai.
4. Ningrai ringchying ai mungdan de ai shaloi anhte a wuhpawng kata hta dinghkrai shanglawt ahkaw ahkang hte madu myit shanang ai ni a lapran dingkren hkat ai lam nga ai. Ndai wuhpawng kata shada dinghkren shachyen hkat ai lam hpe “yawng mayawng a manu hte shinggyim wuhpawng kata shanglawm ai lai” hku nna hparan la hkat ra mali ai. Grau nna mung chying shawa langai a pawa ahkang aya, wuhpawng, mungdan asuya a ahkang aya pawa hpe “tinggyeng akyu, tinggyeng myit machyu ai lam hta n mai jai lang ai.”
5. Daini Jinghpaw shawa gaw majan poi yu masha wutsang hta naw rai nga ai ni grai naw law ai. Tinang mung majan gasat ra ai, nga ai hpe n dum n dam rai nga ai. Billy Bradley, New Jersey Democratic lahta tsang rapdaw du wa gaw “ringchying ai wuhpawng gaw ningpawnt ninghpang ra kadawn dik ai shinggyim laisa” (most basic humanity) re nga ai. “Ningpawt Ninghpang Shinggyim Lai” hpe lit la ai lam, shada kam hpa myit, shinggyim nauna myit hkrum lai, sai ninghtan lai, hte tsawra myit manu ni hte uphkang da ai, nga ai. Dai hpe Hillary Rodham Clinton argues (dangrang ai lam) galaw ai gaw lapran le hkrang masa (the intermediary institutions) nga ai. Ndai majan gaw KIO/A a sha mung masa hte hpyen masa majan n re hpe dum ga. Jinghpaw mungdan masha shagu mung majan gasat nga ai re. Tengman ai shinggyim lai anhte mungdan hta byin tai lu na gaw shawa yawng “n hkru ai lam hpe gasat ai hta, lit la, myit hkrum, sai ninghtan, shada tsaw ra, kam hkat let kahkyin gumdin ra nga mali ai.
6. Dai rai shawa gaw Putnam shadum ai hte maren “shinggyim sut arang “social capital” hta shagreng ra ai lam hpe tsun wa sai. Shawa gaw shinggyim kanawn mazum yawng hta kung ra ai, bai madu hkum nan mung “shinggyim matut mahkai lam, hpunda, shingyim makam jasat ni hta kung kyang la ra ai. Dai lai langai hte langai a akyu ara lam a matu amu hta prinen ai lam hte jawm lata gindun gunhpai lam hpe shabyin ya ai. Shinggyim sut arang shagreng ai lam hta nawku hpung gaw gindai shara kaw amu galaw ra ai. Daini woi ningshawng nga ai ningbaw ningla ni yawng gaw “lit la chye ai shawa tai hkra mung woi jasat na lit nga ai hte maren, shawa ni nan mung tinang a lit hta kangka let gun hpai nga na gaw grau ahkyak nga mali ai.
7. Mung shawa a majan gaw dai majaw, tut e “byin nga ai mung masa hpe hkaja ai masha hte lachyum shapraw, htai shachyaw jasat chye ai ni rai ra mali ai.” Dai gaw daini na majan hta tinang mung lit la ai, shanglawm ai, tinang gara shara kaw tsap nga nna yawng a bandung de arau jawm sa ai lam mung rai nga ai.
D. Hkrit Tsang Ra Ai Lam
Hkrit tsang shara gaw tai hpyen wa chyu sha n re. Dai gaw shinggan na hpyen re majaw lai ladat amyu myu hpe ra ai hta hkan nna jai nna hkyen da sai hte maren htang gasat ai lam rai nga ai. Anhte Jinghpaw amyu ni hta grau hkrit hpa hpyen gaw kata na hpyen re. Daini gaw:-
1. Mung masa hpyen masa polisi hpe masat jahkrat da ai hte maren ningnan hpang ai kaw nna amu kre hkra jai lang ai n nga shi ai. Rawt malan chying hkrawng asak 52 ning rai wa sai aten, ningbaw langai a polisi, ningbaw nkau mi a polisi, sinna polisi, sinpraw polisi, Myen hte kanyet polisi ngu nna lang wa sai. Sum machyi ai gaw anhte ni chyu sha rai wa sai.
2. Dai ni gaw shawa hpe “Panglung mahta ai federal, munghpawm democracy” lai hte 2008 ning na hpyen dap asuya ka ai Myen mungdan gawda ai tara kanu hpe ninghkap ai hte anhte a majan hpang wa sai re. Hpyen masa mung masa hpang wa ai gaw hkrak sai, ahkyak dik gaw “gara hku hpungdim na” ngu ai gabaw re. Hpang ai kaw nna ngut kre ai aten du hkra padang dip awngdang na matu gaw, mung masa hte hpyen masa ladat sha n re, apnawng ai, machyi hkam ai, sakjaw, shakut sharang ai, tsaw ra ai, hkam mana ai ngu ai Karai masa hte arau rai ra ai.
3. Karai Kasang hpe ninghkap ai lai, Makam makam n ra ai, hpa zawn n nawn, n kaw n law, awu asin re tinggyeng myit machyu nna ndai majan hpe matut n mai gasat nga ai.
4. Ndai majan gasat ai hta kadai mung arung arai hpe madung tawn nna yawng a mai kaja lam a matu n dawdan na ahkyak nga ai. Grau ai anhte Jinghpaw amyu ni tengman ai shinggyim lai hte anhte Mungdan hpe uphkang la na myit jasat hte she majan gasat ga.
5. Anhte Jinghpaw shawa a shinggyim sut atsam ningja gaw anhte hkrai a matu re ngu nna shakum kumba gaw nna n mai rawng mat ai. Anhte a shinggyim atsam sut ningja hpe tengman ai mung masa lai, mungkan a ringchying ai democracy manu, anhte hkam la hkan sa ai hpyen masa, mung masa ninggawn lamyan hte tut e mahkri shawn nga ra ai. Anhte a gumgun gunhpai Karai Kasang, anhte hkap la hkan sa ai mung masa lai woi awn ai hta she anhte yawng shanglawm ra na rai nga ai.
E. Hpungdim
Anhte a mungdan de ai hkrun lam a majan majing gaw kata na lam ni gaw madung re. Dai gaw anhte amyu ni kade kung hpan wa ai ngu ai madang hta madung rai nga ai. Shinggan na tai hpyen ni hpe gasat na gaw magrau grang grang hte anhte a labau hta gasat padang dip wa sai re. N bung hkat ai, shai hkat ai ninggun ni gaw anhte a wuhpawng hpe grau nna jahten shaza nga ai hpe dum ra nga ai. Anhte gaw kungkyang, hpaji rawng ai lai jasat hte anhte a mung masa hte hpyen masa hpyen man lahkawng yan hpe kalang dat gasat nga ai. Ndai aten kadai a polisi, kadai hpe kam nna, kadai kaw madung shamyet nna anhte matut majan gasat na gasan gaw ahkyak ai.
Anhte gaw (the principle of capacity of adjust and a kind of defensive identity politics of their own) anhte a mung masa hkum masat hte maren makawp maga na hte jahkuk la na lam rai nga ai. Ndai lai hta KIO asuyu ya gaw “Anhte hpe hkye la ai lawt lam mung masa lai hpe woi bung hkup ai asuya hkrang kaba hpe woi gaw de na rai nga ai.” Maga mi de Jinghpaw shawa gaw “sharawng myit hte ringchying ai lit la, hkaja, sawk sagawn, dawdan la, shada pri nen, amu jawm gindun ai jasat hte shinggyim sut ningja hpe shagreng ai majan hta gasat nga ra mali ai.” Anhte yawng gaw dai tengman ai hpyen masa hte mung masa hpe Karai hta lashum ai makam, shada jawm gindun ai lai, bai tinang gawde nga ai mung masa lamyan hta sadi dung myit hkrum let, anhte hpe asak hkrung na n ra ai amyu kaba polisi hpe tut nawng gasat na rai nga ai.
Kingdom Promoting Research
The Society for Promotion of Kingdom Value, Burma
February 7, 2012
Shamyet Shanat Laika
1. Robert Wuthnow, Christianity and Civil Society, Valley Forge, Trinity Press International, 1996.
2. Tingnyang Up, 52 Ninghpring KIO Rawt Malan Mungga, Feb5, 2012.
3. Lahpai, Shawng Htoi, The Struggle for Kingdom Citizenship (Karai Mungdan a Mungchying Majan); Luke 19:11-27; James: 2:14-26, a Sermon of Sunday Community Service, The Kachin Theological College, Nawng Nang, Myitkyina, February 22nd 2012.


c: text/html

text:
Shiga
Myen dap ni Man Mau mare de laknak kaba gap nna, mare masha langai si
- Post 25 April 2012
- Last Updated on 25 April 2012
- By KNG
- Hits: 476
Myen asuya dap gaw Manmaw ginwang Munglai Hka, hka nam Man Mau mare de laknak kaba ni shingte gap bang ai majaw, mara kata mare masha langai si, lahkawng hkala hkrum sai re.
April 19 kawn 23 ya laman Nalung lawu kaw gasat poi ni byin ai hta KIA hpyenla ni Man Mau mare de htingnut shang wa ai shaloi, Myen dap ni amyawk hkan gap ai re lam, buga masha ni tsun ai.
Hkala hkrum ai mare masha salang Mawng Ni hte Jan Aye Hku yan gaw ya ten KIO/KIA ginjaw Laiza tsirung kaw tsi lajang nga ai lam, tsirung shiga lawk tsun ai.
Ndai gasat poi gaw, Myen asuya dap Hk.L.Y Masat 105 hte Hk.M.Y Masat 385, 386, 389 hte 388 dap ni shanglawm ai hpyen n-gun 400 daram hte laksan KIA ginjaw makawp Dapba 5 hpyen hpung lapran byin nga ai rai nga ai.
Man Mau mare gaw Myitkyina-Manmaw lam Nalung mare makau Munglai Hka, hka nam maga nga ai rai nna KIA ginjaw Laiza a sina-dingda de deng 10 daram gang ai kaw nga ai re.
Myen asuya gaw Hka Jaw Poi ngut ai hpang KIO/KIA ginjaw Laiza hpe htim gasat zing na hpyen majan masing galaw nga ai lam, du salang ni tsun ai.

robotstxt: allowed

filter: keep


text:
KIO/KIA Myendap hte gap hkat Jahkring na Myit hkrum
- In Ningmu
- Last Updated on 11 August 2011
- By KNG
- Hits: 3644
KIO/KIA hku nna ndai hku gap hkat jahkring simsa lam la na hkrum jahta ai gaw mung masa ginsup ai hku re nga tsun nga ma ai. Raitim ginsup n shut na gaw ahkyak nga ai.
Ya sha ya sha sa nna KIO/KIA hpe gap hkrat jahkring na matu hpyi lajin nga ai Myen dap ni a kasa ni gaw Myen dap ginjaw Naypyidaw asuya kawn shangun ai re ngu hpe kade ram pahkam hkam lu na kun? Hpa majaw nga yang Ginjaw Naypyidaw gaw ya du hkra Mungdaw asuya ni hpe hpa ahkaw ahkang n jaw shi ai shiga na lu ai, ndai lam hpe Chin National Party (CNP) na Slg. Kyaw Nyein ni hte kaga party ningbaw ni mung tsun garu nga ma ai.
Mungdaw salang ni hta hpa ahkaw ahkang n nga ai wa Mungdaw dat kasa re nga ai Du Tan Awng, Hkyet Hting Nan, Tsumhpawng Sin Wa zawn re ni kawn jahkrup ai hpe KIO/KIA gaw kam nna gap hkat jahkrup ai lam mahkra hpe hkapla yang shut mai nga ai. Rai nna KIO/KIA gaw ya bai simsa lam la kau nna hpa baw matut galaw na?
Myen dap ni gaw amyu bawsang ni hpe Garan Nna Up (divide-and-rule) ladat hpe lang nna shakri nga ai, ya gap hkat jahkring simsa lam sa jahta dat jang KIO/KIA kata nkau ni gaw “matut gap na, nkau ni gaw gap hkat jahkring simsa lam la na”, ndai zawn n ru n ra byin shangun nga ai. Tinang kata myit n hkrum jang she Myen ni aloi sha up sha lu na rai nga ai, hpyen wa ra ai gaw dai rai nga ai.
Myen dap ni gaw KIO/KIA hte bawng yu nna jahkrup lu jang gaw amyat re, n lu tim asum n re.
KIO/KIA hku nna Myen hte gap hkat jahkring simsa lam la na hpe hkap la sai lam shiga dap de Du Kaba Gun Maw shana wa sai, ya Myen hte simsa lam la na myit hkrum wa ai gaw, “Mung shawa ni grai jamjau wa ai majaw” ngu ai gabaw npu e sawn nga ma ai. Mung shawa ni a myit hta hpa baw rawng ai hpe July shata 12 ya shani na Laiza zuphpawng hta azin ayang tsun dan lai wa sai re. Jamjau tim Myen a mayam prat kawn na lawt hkra shakut na matu naw kasat ga nga tang madun wa sai, jamjau tim jamjau u ga hkam sharang nna naw shakut na lam htawng madun wa sai.
KIO/KIA hku nna J.P mung shawa a ga madat na i, Myen dap a ga madat na i?
Gap hkat jahkring ngut jang Myen hte mung masa bawngban na hte prat tup simsa lam galaw na tsun nga sai. Myen gaw KIO/KIA hpe galoi wa mung masa jahta a ni?
Shawngdaw de gap hkat jahkring simsa lam la ai majaw tat sum kau ai lam ni kade ram law sai hpe gaw n dinglik yu sai kun? Simsa lam la ai laman KIA hpyenla law law sat hkrum mat sai, ramma ni law law kani ya tai ra mat ai, Jinghpaw htinggaw law law dumbri dumbra byin mat ai, laban launa law law hpaga hkrat mat ai, anhte simsa lam la ai majaw hpabaw amyat lu a ni? Myit yu ga.


text:
KIO hte J.W A Shawnglam Lamik Kumla
- In Sawk Madun Laika
- Last Updated on 27 October 2011
- By KNG
- Hits: 4482
October 16, 2011 aten 12:18 p.m. hta byin ai, Jinghpaw Mungdaw, Manmaw Ginwang majan pa langai mi hta myutsaw share shagan ni hte Myen hpyen ni a gasat gala gap hkat ai kaw Hpungup Sara langai mi a Chyum Laika hpe Myen hpyen na sinat pala langai wa hkra ai gaw pala dai gaw Chyum Laika a kaang kata de du shang nna Chyum Laika a 50% daram hten mat nga ai. Dai Chyum Laika kaw shang mat wa ai pala gaw Shakawn Kungdawn Laika Daw kaba 37 kaw wa hkring mat ai hpe mu lu nga ai.
Dai Shakawn Kungdawn Daw kaba 37 hpe Hpungup Sara hku nna bai hti yu yang Wunpawng mungdan hte anhte Wunpawng sha ni hpe Karai Kasang bau sin nga ai hte Shawnglam a matu Karai Kasang lajang da sai lam hpe asan sha chye na hkam sha lu ai majaw Hpungup Sara wa gaw chyeju shakawn ai hte Manmaw Ginwang Rung de dai Chyum Laika hpe la sa nna Ginwang Sara ni hte hpung masha yawng hpe n-gun jaw madun dan sai lam chye na lu ai.
Ndai shiga hpe mu la chye la sai Chyurum Wunpawng sha ni yawng mung Karai Kasang gaw anhte Myu sha ni hpe bau sin nga ai lam hpe myit dum chyeju shakawn let Karai Kasang anhte hpe tsun shaga dat ai Shakawn kungdawn laika Daw kaba 37 hpe chyeju shakawn n-gun la jawm hti ga law...


text: Kachin /1 Hkye hkrang la ai lam Karai Kasang e shung ya ai Chyum laika shagu gaw, sharin shaga ya ai, daru sharin chye ai, mye shading lu ai hte, ding hpring ai lam hta sharin achyin ya na matu, akyu rawng nga ai. (2 Timohti 3:17) Kaning rai nme law, Karai Kasang a mung ga gaw, a hkrung nga ai hte a let nga ai rai nna, nshan lahkawng maga dai ai hpa baw ningtawng nhtu hta mung grau dai ai hte, myit masin hte wenyi hpe mung, nra hkrihkraw hte lasawi hpe mung, dinghkren ginhka chye nna, kraw lawang na myit mamyit hte maw mawn ai hku hpe jeyang hparan ya lu ai. (Hebre 4:12) Nye n-gup kaw na pru ai mungga mung ... dai gaw ngai hpang de kaman nhtang wa na n rai; ngai ra ai hku shadik ya na ra ai; ngai shangun ai amu hta, awng wa na ra ai. (Esaia 55:11) Na a mungga hpe hpaw dan yang, nhtoi htoi wa nna, myit n su ai ni hpe, kung hpan wa shangun mu ai. (Shakawn Kungdawn 119:130) /2 Mungkan ga hpe hpan tawn ai lam Shawng ningpawt e Karai Kasang gaw sumsing lamu hte ginding aga hpe hpan da wu ai. (Ningpawt Ninghpang 1:1) Arai yawng mayawng gaw shi a marang e tai nga ai; nga manga hta shi n lawm ai tai wa ai gaw, langai mi muk n nga ai. (Yawhan 1:3) /3 Shinggyim masha hpe hpan da ai lam Shing rai Karai Kasang gaw shi a hkrang sumla hte maren shinggyim masha hpe hpan da wu ai; shi a hkrang sumla hte maren, Karai Kasang gaw shi hpe hpan da wu ai:shinggyim lasha hte shinggyim numsha hpe shi hpan da wu ai. Shaloi Karai Kasang gaw shan hpe shaman ya ... wu ai. (Ningpawt Ninghpang 1:27-28) Shaloi Yehowa Karai Kasang gaw aga hta na ga yun hte shinggyim hkrang shachyaw wu ai rai nna, shi a ladi hta hkrung ai nsoi nsa kawut bang ya wu ai; dai rai nna shinggyim masha gaw hkrung nga ai myit masin rawng ai masha tai wa ai. Dai hpang Yehowa Karai Kasang gaw, sinpraw maga na Edin ngu ai shara e sun langai mi hkai sharam tawn wu ai, dai kaw e shi shachyaw ai shinggyim masha hpe nga shangun da wu ai. (Ningpawt Ninghpang 2:7, 8) Shaloi Yehowa Karai Kasang gaw dai masha hpe woi la nna, Edin sun hpe yu lajang na hte sin nga na matu, tawn da wu ai. Yehowa Karai Kasang mung dai masha hpe, Dai sun hta tu ai hpun yawng mayawng hta na gaja wa nang sha lu na ndai; rai ti mung kaja ai hte n kaja ai hpe chye ginhka shangun ai hpun hta na chyawm gaw, nang n sha lu na ndai, kaning rai nme law, dai hpun hta na sha ai nhtoi hta, nang teng teng si lu na ndai, ngu nna hkang da wu ai. (Ningpawt Ninghpang 2:15-17) /4 Yubak shang wa ai lam Ya dai lapu gaw, Yehowa Karai Kasang galaw ai nam mali na dusat nhprang mahkra hta hpaji grau rawng nga ai. Shi gaw dai numsha hpe, Ndai sun hta tu ai hpun mahkra hta na, nan n sha lu na rai myit dai, nga nna Karai Kasang gaja wa tsun a ni ? ngu nna san wu ai. Shaloi dai numsha gaw, Ndai sun hta tu ai hpun ni a asi hta na, an sha lu ga ai; rai ti mung, ndai sun a kaang e tu ai hpun a asi hpe chyawm gaw. Nan si ai n hkrum myit ga, dai hta na nan n sha lu na myit dai, dai hpe mung hkum hkra myit, nga nna Karai Kasang tsun ai, ngu nna lapu hpe htan wu ai. Dai rai nna lapu gaw. Nan gaja wa n si na myit dai; kaning rai nme law, dai hta na sha ai nhtoi hta e nan a myi hpaw nna, kaja ai hte n kaja ai hpe chye ginhka na ra ai majaw, Karai Kasang hte maren nan tai na ma rin dai gaw, Karai Kasang chye nga ai, ngu nna dai numsha hpe, tsun wu ai. Hpun dai gaw sha na matu mai kaja nga ai mung, myi a matu yu chyoi nga ai mung, hpaji lu la na matu sharawng awng ai hpun rai nga ai mung, dai numsha gaw mu wu jang, dai hpun hta na asi di sha wu ai; madu wa hpe mung shi agaw jaw wu ai rai nna, shi mung sha wu ai. (Ningpawt Ninghpang 3:1-6) Shaloi Yehowa Karai Kasang gaw, dai numsha hpe, Ndai nang galaw ai gaw, hpa rai nga a ta? ngu nna san wu ai; dai numsha gaw, Ngai hpe lapu e lau nna ngai sha kau se ai, ngu nna htan wu ai. Dai rai nna Yehowa Karai Kasang gaw dai lapu hpe, Nang ndai galaw ndai majaw, yam nga mahkra hte nam mali na dusat nhprang mahkra hta, nang dagam dala hkrum na ndai; na a kan hte nang hkawm lu na rai nna, nang hkrung nga ai nhtoi mahkra hte hta, ga nhpu sha lu na ndai; nang hte numsha hpe mung, na a amyu matu hte shi a amyu matu hpe mung, ngai majan shangun da na ma de ai; shi gaw na a baw abrep na ra ai, nang mung, shi a lahtin achye na ra ai, ngu wu ai. Numsha hpe mung, Na a tsin-yam hte shinggyim machyi ai gaw ngai grau shalaw ya na de ai; shinggyim machyi ai hte nang kashu kasha shangai lu na ndai; na a madu wa hta nang myit manoi nga na ra ai rai nna, shi mung na a ntsa e up nga na ra ai, ngu wu ai. Adam hpe mung, Na madu jan a ga nang madat nna, ngai, Hkum sha, ngu nna jet da ai hpun hta na nang sha nit dai majaw, aga gaw na a jaw e dingnye hkrum nga ai, nang hkrung nga ai nhtoi mahkra hte hta, ru tsang ai hte, ga hta na nang sha nga lu na ndai; aju hte atsing mung na a matu shi shatut na ra ai; ga na nsi naisi namlaw namlap nang sha nga lu na ndai: ga de na nang hpe shapraw la de ai majaw, ga de nang nhtang wa ai du hkra, na a myi man a salu salat hte na a shat nang sha nga lu na ndai, kaning rai nme law, nang ga yun rai nga ndai rai nna, ga yun bai tai na rin dai, ngu wu ai. (Ningpawt Ninghpang 3:13-19) Shaloi, mungkan ga ting hpe hkalem kau ai, Nat hte Satan ngu ai, moi na lapu rai nga ai baren numraw kaba gaw . . . shi a ali ama ni mung shi hte rau jahkrat kau ai hkrum ma ai. (Shingran Laika 12:9) Dai rai nna, masha langai mi a jaw e yubak gaw mungkan ga e shang wa nna, yubak a majaw si hkrung si htan shang nang wa ai hte maren, yawng mayawng yubak kap nga ma ai majaw, masha niang kaw e si hkrung si htan du bang wa sai. (Roma 5:12) /5 Karai Kasang a man e yubak mara kap ai lam Anhte yawng sagu zawn lam dam mat sa ga ai, langai hte langai tinang lam hkan mat ga ai. (Esaia 53:6) Zai byeng-ya rawng ai wa nga ai, n nga ai, Karai Kasang hpe tarn ai wa nga ai kun ? mada yu na nga, Yehowa lamu de nna, masha kasha ni hpe gum yu nga ai. Yawng dam mat wa ma sai. Shanhte rau brun mat wa ma sai. Kadai mung kaja ai amu n galaw ma ai. Gaja wa, langai mi muk n nga ai. (Shakawn Kungdawn 14:2-3) Laika hta mung, Ding hpring ai wa n nga ai, langai mi pyi n nga ai . . . Ngwi pyaw ai lam hpe shanhte n chye ma ai. Karai Kasang hpe hkrit kamyin ai lam, shanhte a myi man e n rawng ma lu ai . . . Kaning rai nine law yawng yubak galaw ma ai hte, Karai Kasang a arawng sadang hpe dumhprut kau nna, jahpu n ya ai sha, shi a chyeju hte. Yesu Hkristu a htingrai htingra ya ai a gawp e, ding hpring ai gaw du lu na ma ai. (Roma 3:10, 17-18, 23-24) Ya chyawm gaw, Yesu Hkristu hta e rai nga ai makam masham hte seng ai ga ndat gaw, kam sham ai ni hpe jaw ya lu mu ga, Chyum laika gaw yawng mayawng hte hpe yubak a npu e rawng da nu ai. (Galau 3:22) /6 Karai Kasang a tsaw ra ai myit Kaning rai nme law, Karai Kasang a Kasha hpe kam sham ai ni niang hte gaw, hten bya n hkrum ai sha, htani htana asak lu la mu ga nga, Karai Kasang gaw shi a Kasha shingtai hpe jaw kau ai kaw du hkra, mungkan ga hpe tsaw ra wu ai. (Yawhan 3:16) Karai Kasang gaw shi a Kasha shingtai hpe mungkan ga de shangun dat wu ai rai nna, anhte gaw shi a marang e a hkrung nga ma li ga, nga ai rai nna, dai gaw anhte hta e, Karai Kasang a tsaw ra ai myit dan pru ai lam rai nga ai. Anhte gaw, Karai Kasang hpe tsaw ra nga ga ai n rai, shi hkum nan anhte hpe tsaw ra nga ai hte, anhte a yubak a matu mara gawng malai hkungga tai u ga, shi a Kasha hpe shangun dat ai lam gaw, tsaw ra ai lam madung rai nga ai. (1 Yawhan 4:9-10) /7 Hkristu Yesu mungkan ga de du sa ai lam Yubak kap ai ni hpe hkye hkrang la na matu mara, Hkristu Yesu gaw mungkan ga de du ra ai, nga ai ga gaw, kangka re ai hte gaja wa hkam la ging ai ga rai nga ai. (1 Timohti 1:15) Hkristu Yesu . . . shinggyim masha hte bung hkra tai wa sai. (Hpilipi 2:5, 7) Shi gaw mungkan ga e nga nga ai hte, mungkan ga mung shi a marang e nan tai wa sai: rai ti mung mungkan ga gaw shi hpe n chye wu ai. (Yawhan 1:10) /8 Madu Yesu a shangai wa ai lam Ya, Yesu Hkristu a shangai wa ai lam ning rai nga ai . . . Yu u, dai hkawn sek gaw na-um nasin rai wa na rai nna, shadang sha shangai na ra ai, shi a amying, Emanuela shamying ya na ma ru ai, nga ai: de a ga lachyum, Karai Kasang anhte hte rau rai nga ai, nga ai re ai. (Mahte 1:18, 23) Shi gaw shadang sha shangai na ru ai rai nna, nang shi a amying hpe, Yesu, ngu nna shamying lu na rai nga ai: kaning rai nme law, shi a amyu hpe tinang a yubak mara kaw na hkye hkrang la na shi rai nga ai, ngu wu ai. (Mahte 1:21) /9 Mungkan ga e asak hkrung ai lam Dai gaw Nazaret wa Yesu a lam rai nga ai; Karai Kasang gaw chyoi pra ai Wenyi hte mung, n-gun atsam hte mung, shi hpe chya ya wu ai, Karai Kasang shi hte rau rai nga ai majaw, mai kaja ai amu shi galaw nna, nat gumlau e zingri zingrat hkrum ai ni yawng mayawng hpe shamai ya let, kawan katsan hkawm nga ai. (Kasa 10:38) Dai hpang Yesu gaw, mare kahtawng shagu hkan e kawan hkawm nna, shanhte a tara jawng ni hta e sharin shaga ya ai hte sumsing lamu mungdan a kabu gara shi ga hpe hkaw dan let, ana ahkya amyu myu hte, machyi makaw amyu myu hpe shamai shatsai ya mu ai. (Mahte 9:35) Shaloi masha wunawng wuwa kaba shi kaw sa du ma ai hte, lagaw hten ai, lata hten ai, myi kyaw ai, n chye shaga ai hte ana amyu myu kap ai masha law law wa hpe, shanhte lahku sa ma ai rai nna, shi a lagaw nhpang e shayu tawn da mu ai: shi shanhte hpe shamai shatsai di mu ai. (Mahte 15:30) /10 Htingrai htingrat na matu si hkam sai lam Ya Pungkum ngu ai shara de du jang, shanhte gaw shi hpe mung, damya yan hpe mung, shi a hkra maga de langai mi, pai maga de langai mi di nna, wudang hta jen da mu ai. Shaloi Yesu gaw, Wa e, shanhte a mara dat kau ya mu: shanhte galaw ai lam hpe shanhte n chye nga ma ai, nga ai. Shanhte gaw shi a hpun palawng ni hpe mung, hpaida da nna karan la ma ai. (Luka 23:33-34) Shi gaw masha ni e shatan nhkan ai hte, n kaw n law di ai hkrum nga ai: yawn hkyen hkrum ai hte nji nmu chye ai wa, shi rai nga ai . . . Gaja wa, shi hpe hpa n nawn ga ai. Gaja wa, shi gaw anhte a ana ahkya gun kau ya nna, anhte a yawn hkyen ai hpe, hpai kau nu ai . . . Shi gaw anhte a tara tawt lai ai a jaw e hkala nba hkrum nna, anhte shut hpyit ai a majaw ahpye alam hkrum sha nga ai . . . Shi a nma majaw, anhte mai tsai lu ga ai. Anhte yawng sagu zawn lam dam mat sa ga ai, langai hte langai tinang lam hkan mat ga ai. Yehowa chyawm gaw anhte mahkra a yubak mara hpe, shi a ntsa e mara da nu ai. Shi gaw nye amyu masha ni tara tawt lai ai majaw, hkrung nga ai ni a ga hta na htawm kau ai hkrum nna . . . Shi gaw adip arip hpa n galaw ai hte, shi a n-gup hta hkalem hkalau ai hpa mung n rawng nga ai . . . Shi gaw, masha law law a yubak hpe gun hpai nna, tara tawt lai ai ni a matu mara htinglu htinglai ya ai. (Esaia 53:3-6, 8-9, 12) Kaning rai nme law, ngai hkam la sai lam ngai nanhte hpe shawng na lak e ap ya ma sa de ai . . . Hkristu gaw anhte a yubak a matu mara si hkam sai. (1 Korinhtu 15:3) Dai re ai majaw . . . Ngai gaw sagu ni shang ai chyinghka hku rai nga nngai. Ngai gaw sagu rem wa kaja rai nngai . . . sagu ni a matu tinang a asak nawng ya kau lu ai. Ndai ulawng hte n seng ai sagu kaga mung ngai naw lu nngai . . . sagu rem wa langai sha, rai na ra ai. (Yawhan 10:7, 11, 16) /11 Yesu si ai kaw na bai hkrung rawt ai hte lamu de woi shalun la ai hkrum ai lam Hkristu gaw nni nkri hkam nna masum ya du ai nhtoi e si ai ni kaw na hkrung rawt wa na ra ai lam mung, . . . ka da nga ai. (Luka 24:46-47) Karai Kasang chyawm gaw, masum ya nhtoi hta dai wa hpe sharawt dat wu ai rai nna . . . anhte gaw shi hte rau lu sha lu ga ai. (Kasa 10:40-41) Shi gaw nni nkri hkrum ai hpang ... shanhte kaw shi hkum sa pru dan dan di mu ai. Ndai tsun nga yang . . . sumwi gaw shanhte a man na shi hpe magap la mat wa ai. (Kasa 1:3, 9) Shi gaw hkum shan hta dan pru wa sai, Wenyi hta e ding hpring ai hkrum nu ai; Lamu kasa ni gaw shi hpe mu lu ma nu ai, Maigan ni kaw shi a lam hkaw dan ma nu ai; Mungkan ga gaw shi hpe kam sham ma sai, Hpung shingkang hta shalun ai shi hkrum nu ai. (1 Timohti 3:16) Ya chyawm gaw, Hkristu si mat ai ni kaw na bai hkrung rawt wa sai rai nna, yup pyaw mat ai ni hta shawng si ai asi tai wa sai. Kaning rai nme law ... bai hkrung rawt wa na lam tai wa sai. Yawng mayawng gaw . . . Hkristu hta e bai hkrung wa na ma ra ai. (1 Korinhtu 15:20-23) /12 Karai Kasang a hkye hkrang la ai lam Ngai hkye hkrang la ai kaw du lu hkra, kaning rai na rai ta ? . . . Madu Yesu hpe kam sham u, shaloi nang hte na nta masha ni niang, hkye hkrang la ai kaw du na ma rin dai. (Kasa 16:30-31) Dai re ai majaw, dai Madu kaw na ngwi pyaw ai aten ladaw du ru ga hte nanhte a yubak raw dat na matu myit malai lu nna kayin wa ma rit. (Kasa 3:19-20) Myit malai lu nna, nanhte a yubak raw dat kau ya u ga . . . chyoi pra ai Wenyi ngu ai kumhpa gaw, nanhte lu la na ma rin dai. (Kasa 2:38) Anhte a yubak hpe anhte madun nem ga yang gaw ... shi kangka nga ai hte ding hpring ai wa rai nga ai. (1 Yawhan 1:9) Shing rai, Yesu gaw Madu rai nga ai, nga nna na a n-gup ga hte tsun gara nna . . . Kaning rai nme law, masha gaw ding hpring ai lu la hkra myit masin hte kam sham nna, hkye hkrang la ai lu la hkra, n-gup hte tsun gara nga ai. (Roma 10:9-10) Kaning rai nme law, makam masham a marang e, chyeju hte sha, nanhte hkye hkrang la ai hkrum ma nit dai; dai gaw nanhte kaw na n rai, Karai Kasang a kumhpaw kumhpa sha rai nga ai. (Ehpesu 2:8) Shing rai dai Madu a amying nsang hpe shaga ai masha kadai mung, hkye hkrang la ai kaw du lu na ra ai. (Roma 10:13) Ngai hpang de du sa ai wa hpe mung, gaja wa ngai n kanawng kau na nngai. (Yawhan 6:37) Htani htana asak ngu ai chyawm gaw, langai sha rai nga ai hte teng man re ai nang Karai Kasang hpe mung, nang shangun dat ai wa Yesu Hkristu hpe mung, shanhte chye chyang lu ai hpe, ngu ai, rai nga ai. (Yawhan 17:3) /13 Yesu a sai hte htingrai htingrat lu ai lam Ya chyawm gaw, shawng e tsan gang nga ai ni nanhte gaw, Hkristu a asai hte Hkristu Yesu hta e ni wa ma nit dai. (Ehpesu 2:13) Shi gaw dai nhtoi hta rawng nga ai hte maren, anhte mung dai nhtoi hta hkawm nga yang gaw ... shi a Kasha Yesu a asai gaw, anhte hta na yubak niang hte hpe jasan jaseng kau ya mi ai. (1 Yawhan 1:7) Kaning rai nme law, shi hta e hkum dinghkum rawng nga u ga, Kawa gaw sharawng awng nga ai rai nna, shi a wudang na hkaw ai asai hte mahku mara shatai let, shi a lata e yawng hte hpe shi hkum hte htinglu htinglai ya nga ai. (Kolose 1:19-20) Kaning rai nme law, ji wa ni kaw nna hkan dagraw nga ai nanhte a n se ai arawn alai hta na, hten mat chye ai aja gumhpraw hte nanhte hpe galai hkrang la lu na n rai, ana n kap ai, ra n rawang ai Hkristu ngu ai sagu kasha a hpu la ai asai hte sha, galai hkrang la lu na myit dai. (1 Petru 1:18-19) Shi a n taw n tsang ai chyeju a majaw mung, tsaw ra htum ai Kasha a asai hta nan, htingrai htingrat na lam hte yubak hpe raw dat kau na akyu, anhte lu la sa gaw ai. (Ehpesu 1:7) Kaning rai nme law, hkum shan a asak gaw asai hta rawng nga ai: nanhte a myit masin matu htingrai htingrat ya na . . . asai gaw htingrai htingrat ya lu ai. (Jaw Jau Laika 17:11) Hkristu hta e marai langai ngai rai nga ai teng yang gaw, shi gaw ning nan hpan da ai wa rai nga ai; dingsa hte gaw lai mat wa sai, yu mu, dai hte gaw ningnan tai wa sai. (2 Korinhtu 5:17) /14 Chyoi pra ai Wenyi a lam Ngai mung Wa kaw hpyi nna, Wa mung nanhte hte prat tup rau nga na matu, teng man ai hte seng ai Wenyi ngu ai Shalan Shabran ai wa kaga, nanhte kaw shangun dat ya na ra ai ... shi gaw nanhte hte rau rai nga ai, nanhte hta mung rawng nga na ra ai. (Yawhan 14:16-17) Nye Wa e nye a amying hte shangun dat na ra ai, Shalan Shabran ai wa ngu ai, Chyoi pra ai Wenyi gaw nanhte hpe lam magup sharin ya nna, ngai nanhte hpe tsun dan ai ga yawng mayawng, nanhte hpe shadum shahprang ya na ra ai. (Yawhan 14:26) Hkye hkrang la hkrum ai nhtoi du hkra, nanhte hpe dazik shakap ai Karai Kasang a Chyoi pra ai Wenyi hpe, myit hkum shayawn myit. (Ehpesu 4:30) Da ndai ngai tsun nngai gaw, Wenyi hte hkawm nga mu; shaloi hkum shan a marin ai lam hpe nanhte shadik na myit dai n rai. (Galati 5:16) Karai Kasang a Wenyi e woi lakawn la ai hkrum mahkrum ni gaw, Karai Kasang a kashu kasha ni rai nga ma ai. (Roma 8:14) Wenyi hte hpring tsup nga mu. (Ehpesu 5:18) Wenyi a asi chyawm gaw tsaw ra ai kabu gara ai, ngwi pyaw ai, myit galu kaba ai, matsan dum ai, mai kaja ai, kangka ai, myit nem ai hte tinang myit hpe hkang lu na rai nga ai, dai lam hte hpe hkum lu na tara mi n nga ai. (Galati 5:22-23) /15 Shachyoi shapra ai lam Kaning rai nme law, nanhte gaw hpye ai amu hpe koi gam nna, Karai Kasang hpe n chye n chyang ai maigan masha ni a ngang kayut ai hte n hkawm ai sha . . . nanhte a shachyoi shahpra na lam rai nga ai. (1 Htesaloni 4:3, 5) Na a teng man ai lam hta, shanhte hpe shachyoi shapra ya mu; na a mung ga gaw, teng man ai lam rai nga lit dai. (Yawhan 17:17) Shing rai shachyoi shapra ya ai wa hte, shachyoi shapra hkrum ai ni gaw, langai sha hta rum nga ma ai; dai re ai majaw shanhte hpe hpu nau ngu na shi n kaya ai sha. (Hebre 2:11) Dai hte maren nanhte mung, yubak hte si hka mat ai ni rai nga ma nit dai rai nna, Hkristu Yesu hta e Karai Kasang a man e a hkrung nga ai ni rai nga ga ai, ngu nna myit la mu. (Roma 6:11) Ngwi pyaw ai a npawt Karai Kasang nan nanhte hpe hkum dinghkum shachyoi shapra myit ga . . . nanhte hpe shaga la ai wa gaw kangka nga ai rai nna, ndai lam hpe mung galaw na ru ai. (1 Htesaloni 5:23-24) /16 Akyu hpyi ai lam Shing rai, Wa gaw Kasha a marang e hpung shingkang lu la hkra, nye a amying gang nna, nanhte hpyi mahpyi, ngai madat ya na nngai . . . hpyi ai hte maren ngai madat ya na nngai. (Yawhan 14:13-14) Nanhte ngai hta noi nga nna, nye ga mung nanhte hta noi nga ai rai yang gaw nanhte hpa hpyi mayu yang hpyi mu, hpyi ai hte maren nanhte e madat ya na ra ai. (Yawhan 15:7) Nye a myit hta shut hpyit ai kap yang gaw, dai Madu madat ya na n rai. (Shakawn Kungdawn 66:18) Nanhte hpyi mahpyi hte ra mara lu la na ra ai, ngu nna kam sham nga mu. Shing rai jang, nanhte lu la na myit dai. (Marku 11:24) Ahkying ladaw shagu hte hta e, akyu hpyi nna hpyi nem ai amyu myu hte, dai Wenyi hta hpyi nga nna, a maja nga let chyoi pra ai ni niang hte a matu mara n-gun n yaw ai sha, tut tut akyu a hpyi nga mu. (Ehpesu 6:18) N sim n sa akyu hpyi nga mu; lam shagu hta shakawn kungdawn nga mu. (1 Htesaloni 5:17) /17 Daw jau lam hte zingri zingrat hkrum ai lam Bai, Yesu gaw shi a sape ni hpe, Ngai hpang de sa wa mayu ai wa kadai rai ti mung, tinang a hkum hpe nyet kau lu na rai nna, shi a wudang hpai let, ngai kaw hkan nang ru ga. (Mahte 16:24) Dai hta kaga, shi gat nu ai, matsan mayan ni hpe gam jaw nu ai. Shi a ding hpring ai gaw htani htana a nga nga ai, nga nna ka da nga ai hte maren, lam shagu hta e nanhte tut tut marai hkum sumhpa rawng let, mai kaja ai magam bungli amyu myu hta law htam wa myit ga, Karai Kasang gaw nanhte hta e chyeju hkum sumhpa law htam shangun lu ai. (2 Korinhtu 9:8-9) Dai re ai majaw ngai tsaw ngai ra ai hpu nau ni e, nanhte gun hpai ai amu gaw dai Madu hta e kaman lila n rai nga ai . . . shakut sharang nga nga mu law. (1 Korinhtu 15:58) Kaning rai nme law, Hkristu hta e kam sham lu na chyeju sha n rai, shi a matu mara nni nkri hkrum na chyeju hpe mung . . . ngai hkrum ai gasat gala ai lam hte langai sha rai nga ai. (Hpilipi 1:29-30) Dai rai nna, ding hpring ai lam a majaw nanhte nni nkri hkrum myit yang gaw, nanhte a lu nga myit dai... de a majaw sha pyi hkum ung-ang nga myit. (1 Petru 3:14) Hkristu a amying nsang a majaw, nanhte asawng asang hkrum nga myit yang gaw, nanhte a lu myit dai; kaning rai nme law, hpung shingkang a Wenyi hte Karai Kasang a Wenyi gaw, nanhte a ntsa e a wam nga ai. (1 Petru 4:14) /18 Hkrang bung sumla naw ai hpe Karai Kasang jep kau ai lam Ngai gaw, Egutu mung hte mayam tai nga ai nta na nang hpe shapraw la ai, na a Karai Kasang Yehowa rai nga nngai. Ngai hta kaga Karai Kasang shaje hpe hkum naw hkum ku et . . . ngai hpe n dawng n yawt ai ni a amyu lakung hpe gaw kawa ni a yubak kasha ni hta prat masum prat mali du hkra jaw nga nngai. (Pru mat wa ai Laika 20:2-5) Amyu baw ni a hpara ni, sumla hkrai rai nga ma ai. Yehowa chyawm gaw, sumsing lamu hpe hpan da nu ai. (Shakawn Kungdawn 96:5) Dai rai nna, sumla ni hpe nawng ai hkungga sha na lam gaw, sumla gaw ga ningtsa e hpa n re ai sha rai nga ai hte, langai sha rai nga ai Karai Kasang hta kaga shaje n nga ai, anhte dum chye ga ai. (1 Korinhtu 8:4) Rai ti mung, anhte a matu mara, Wa ngu ai, Karai Kasang langai sha rai nga ai rai nna, shi kaw nna yawng mayawng pru wa ai hte ... shi a marang e yawng mayawng rai nga ai hte, shi a majaw anhte rai nga ga ai. (1 Korinhtu 8:6) Dai rai nna Yesu gaw, Satan e, pru mat wa u, dai Madu, na a Karai Kasang hpe nang naw ku lu na rai nna, shi hpe hkrai daw lu na rai nna ... shi hpe ngu wu ai. (Mahte 4:10) Dai re ai majaw, hpye ai amu, awu asin re ai amu, ngang kayut ai, n hkru n hkra re ai marin marit ai hte . . . dai hte a majaw Karai Kasang a pawt sindawng ai gaw du ra ai. (Kolose 3:5-6) /19 Karai Kasang a hkye hkrang la ai lam hpe nyet kau ai a hkrit hpa lam Ndai hte wa galu kaba ai hkye hkrang la ai chyeju hpe n gawn n sawn di ga yang, anhte kaning rai lawt lu na ga ta? (Hebre 2:3) Kasha wa hpe kam sham ai wa gaw, htani htana asak lu la wu ai. Kasha wa a ga hpe n madat ai wa chyawm gaw, asak hkrung lam mu na wu ai n rai Karai Kasang a sindawng kahtet ai gaw dai wa a ntsa e a nga nga ai, ngu nna htan mu ai. (Yawhan 3:36) Dai majaw, Yawhan a lata hte baptisma hkam la na, pru sa ai shawa masha ni hpe shi tsun mu ai gaw, Pu htum amyu ni e, du magang ra ai yubak ari hta na hprawng wa lu myit ga, nanhte hpe kadai shadum da myit ta? (Luka 3:7) Dang lu ai wa gaw ndai hte a sali wunii hkam la lu na ra ai rai nna, ngai gaw shi a Karai Kasang tai na hte ... sumla naw ku ai ni hte masu magaw ga tsun ai ni yawng hte gaw, wan hte kan grung ai nawng hta ari hkrum lu na ma ra ai, dai gaw lahkawng lang na si lam rai nga ai, nga nna ngai hpe tsun ai. (Shingran Laika 21:7-8) /20 Satan a nhkru ai kaw na mawai la ai lam Ngwi pyaw ai a npawt Karai Kasang gaw gade n na yang nanhte a lagaw npu e Satan hpe kabye arin na ra ai. Anhte a Madu Yesu a chyeju gaw nanhte hte rau a nga nga u ga law. (Roma 16:20) Yubak galaw ai wa gaw, Nat kaw na rai nga ai, kaning rai nme law, Nat gaw shawng npawt kaw nna, yubak galaw nga ai. Dai rai nna, Nat a amu bungli hpe sharun jahten kau u ga, Karai Kasang a Kasha gaw paw pru wa sai. (1 Yawhan 3:8) Anhte a Wa Karai Kasang hte Madu Yesu Hkristu kaw na chyeju hte ngwi pyaw ai gaw, nanhte hta e a nga nga malit ga law. Dai Madu gaw, anhte a Kawa Karai Kasang a myit ra ai hte maren, ya e rai nga ai n hkru ai mungkan ga na anhte hpe mawai la u ga, anhte a yubak a matu mara shi hkum hpe nan ap kau ya wu ai. Dai Kawa Karai Kasang kaw, htani htana prat dingsa e hpung shingkang a nga nga u ga law. Amen. (Galati 1:3-5) Nat e maw ai hkalem hkalau ai lam hte hpe nanhte manga kau lu myit ga, Karai Kasang jaw da ai hpyen hking nlang hte hpe bu hpun dagraw nga mu. (Ehpesu 6:11) Anhte a Madu Yesu Hkristu a jaw e anhte hpe padang jaw ai Karai Kasang chyawm gaw, a nga u ga law. (1 Korinhtu 15:57) /21 Yesu Hkristu bai du yu wa na lam Shing rai ngai wa nna, nanhte a matu nga shara lajang da nhtawm, ngai nga nga ai shara e nanhte mung nga lu hkra, ngai bai sa nna, nanhte hpe ngai hpang de woi la na ma de ai. (Yawhan 14:3) Nanhte a man na sumsing lamu de shalun la ai wa, dai Yesu gaw, nanhte mu nga yang sumsing lamu de wa ai zawn, dai hku bai du na ra ai, ngu nna tsun mu ai. (Kasa 1:11) Dai Madu nan jahtau garu ai hte, lamu kasa agyi a nsen hte, Karai Kasang a pahtau dum ai hte sumsing lamu de na yu wa nna, Hkristu hta e si mat ai ni gaw shawng numshawn e rawt wa lu na ma ra ai: dai hpang, dai Madu hpe Kaang ganghkau e hkrum na matu, hkrung nga ai hte naw hti ngam nga ai ni anhte gaw, shanhte hte rau sumwi ntsa de shalun la ai hkrum na ra ga ai rai nna, anhte gaw dai Madu hte rau tut nawng e a nga nga na ra ga ai. (1 Htesaloni 4:16-17) Tsaw ra ai ni e, Karai Kasang a kashu kasha ni, anhte ya e rai nga ga ai rai nna, anhte hpa mi tai na, garai n dan pru nga ai, rai ti mung, shi dan pru nga yang, anhte shi hte bung na ga ai . . . shi hkum hpe nan anhte mu lu na gaw ai. (1 Yawhan 3:2) Dai rai nna, nanhte a Madu gaw gara shani e du wa na hpe nanhte n chye myit dai majaw, a maja nga mu. Dai rai nna nanhte mung chyip chyip rai nga mu: kaning rai nme law, nanhte n dum n mi re ai ahkying hta e, dai Masha Kasha du wa na ra ai. (Mahte 24:42, 44) Yu u, ngai alawan du na ring ngai, langai hte langai hpe tinang a amu hte maren bai htang jaw na, ging dan ai shabrai ngai lang da we ai. (Shingran Laika 22:12) Ndai lam hte hpe sakse hkam ya ai wa gaw, rai sa, ngai alawan du na ring ngai, nga ai. (Shingran Laika 22:20)